ФИФI ФЫМЫГЪЭПУД, ФИ IЕЙ ФЫМЫГЪЭПЩКIУ

АДЫГЭ ПСАЛЪЭ

КъБР-м

И ПАРЛАМЕНТЫМРЭ ПРАВИТЕЛЬСТВЭМРЭ

Я ГАЗЕТ

сайт газеты «Адыгэпсалъэ»

газетыр 1924 гъэм и мэкъуауэгъуэ мазэм и 1 лъандэрэ къыдокI

ХЪЫБАРЫЩIЭХЭР

ТХЫДЭ

ХЪЫБАРЕГЪАЩIЭ

ТХЫГЪЭХЭР

АРХИВЫР

english

адыгэбзэ

русский

Л1эщ1ыгъуэ ныкъуэ

Зэи къэмыхъуауэ Къэбэрдей-Балъкъэрым и командэр

къэралым и топджэгу нэхъыф1хэм яхэту джэгунущ!

Инджылызхэм къагупсыса, цIыху мелуанхэр зытхьэкъуа футболым ди республикэм щыдихьэххэм мы гъэм я пщIыхьэпIи къыхэхуэртэкъым Налшык и “Спартакым” япэ дивизионым щекIуэкI зэхьэзэхуэм япэ увыпIитIым языхэзыр къыщихьу премьер-лигэм кIуэну.

ПЭЖЫР жытIэнщи, езы командэми,  абы и унафэщIхэми апхуэдэ къалэн зыми къыхуигъэуватэкъым икIи къахуигъэувыфынутэкъым - зэрыжаIэщи, уи тепIэн еплъи, уи лъэр укъуэдий. Уеблэмэ, мыгъэрей зэпеуэм щIидзэным сыхьэтитI иIэжущ ди щIалэхэр абы хэтыну хуит щащIар. Щхьэусыгъуэр, дауи, зэхьэзэхуэм зэрыхэтын мылъку зэрамыIэмрэ футболистхэм я улахуэр ирамытыжыфурэ зэрызэтрихьамрэт. Мыбдежым, адрей куэдми хуэдэу, дэIэпыкъуныгъэр къызыбгъэдэкIар абы щыгъуэм “Синдикэ” концерным и унафэщIу, Къэрал Думэм и депутату щыта, иджы ди республикэм и Президент Къанокъуэ Арсенщ.

Нобэрей ехъулIэныгъэм Налшык и “Спартакыр” илъэс 46-кIэ хуэкIуащ. 1959 гъэм мэлыжьыхьым и 18-м  СССР-м футболымкIэ “Б” классым щекIуэкI зэхьэзэхуэм и япэ зэIущIэм ди командэм Къэбэрдей-Балъкъэрым и къалащхьэм къыщригъэблэгъат Ленинакан и “Ширакыр” икIи Туаев Казбекрэ Костин Александррэ дагъэкIа топхэм я фIыгъэкIэ япэ текIуэныгъэр 2:1-уэ къихьащ. Абы лъандэрэ налшыкдэсхэм зэIущIэ 1765-рэ (475-р япэ дивизионым (лигэм) ирагъэкIуэкIащ. ЩыIащ текIуэныгъэ инхэри: 1965, 1970 гъэхэм етIуанэ лигэм хэт командэхэм я зэхьэзэхуэм псоми щефIэкIыу РСФСР-м и ¸емпион хъуащ. Ди щIалэ ахъырзэманхэу Iэпщэ Александр, Туаев Казбек, Наурзокъуэ Юрэ, Ещтрэ¸ Владимир, Лъэрыгу зэкъуэшхэу Викторрэ Казбекрэ, Мирзоев Виталий, КIурашын Олег, Биджий Хьэсэнбий, Хьэпэ Заур, Исаев Щамил, Саркисян Альберт, Дзэмыхь Анзор сымэ, нэгъуэщI куэди къэрал псом и мызакъуэу, хамэ хэкухэми щыцIэрыIуэт. АрщхьэкIэ нэхъыбэу абыхэм я вагъуэр къыщыблар зыхэта нэгъуэщI командэхэрт: Москва и “Спартак”, “Динамо”, “Локомотив”, Тбилиси и “Динамо”, Дон Iус Росто в и СКА, Баку и “Нефт¸и”, Донецк и “Шахтер”, Владикавказ и “Спартак-Алание” хуэдэхэрт. Къэбэрдей-Балъкъэрым и щIыхьыр яхъумэу къекIуэкIащ дэтхэнэ зы командэри зыгъэбжьыфIэфынухэу ТыIэщ Хьэсэнбий, Настаев Щамил, Деремов Евгений, Бэ¸ Руслан, Наурыз Басир, Гъубж Вя¸еслав, Трубицын Сергей, Кращенкэ Сергей¼ дэтхэнэм и цIэр къипIуэн?! Ахэр куэдыщэ мэхъу.

Ауэ, сыт хуэдиз ехъулIэныгъэ ди щIалэ щхьэхуэхэм яIами, Къэбэрдей-Балъкъэрым и командэр къэралым и гуп нэхъыфIым яхэтыну иджыри къэс зэи къытхуихуакъым. Абы нэхъ гъунэгъу дыдэ дыщыхуэхъуар 1997 гъэрщ. Абы щыгъуэм Къумыкъу Виктор зи тренер нэхъыщхьэ Налшык и “Спартакым” япэ лигэм еплIанэ увыпIэр къыщихьащ. АрщхьэкIэ къыкIэлъыкIуэ илъэсхэм нэхъыбэу зыщIэбэнар зыхэт гупым къызэрыхэнэнырщ.

Нэгъабэрей зэпеуэр налшыкдэсхэм фIы дыдэу ирагъэжьат икIи ягъэува тренерыщIэ Красножан Юрэ и унафэм щIэту турнир таблицэм бжьыпэр зыкъомрэ щаIыгъащ. АрщхьэкIэ, икIэм-икIэжым, зэхьэзэхуэр зэраухар епщыкIутIанэущ.

ИДЖЫ а псори тхыдэм щыщ зы  Iыхьэщ. Налшык и “Спартакым” Къэбэрдей-Балъкъэрым и футболым дыгъуасэ лъэбакъуэщIэ иригъэ¸ащ - етIанэгъэ, Тхьэм жиIэмэ, ди къалащхьэм къеблэгъэнущ Урысей Федерацэм футболымкIэ и командэ нэхъыфIхэу Москва и ЦСКА-р, “Локомотивыр”, “Спартакыр”, “Динамор”, Санкт-Петербург и “Зенитыр”, Къэзан и “Рубиныр”, нэгъуэщIхэри, Европэ псом щыцIэрыIуэ футболист Iэзэхэр я пашэу. Хэт ищIэн, дэри зэгуэр апхуэдэхэр диIэнкIи хъунщ.

УпщIэ лей хэмылъыжу премьер-лигэм ди “Спартакыр” зэрыкIуар белджылы зыщIа зэIущIэм кIэлъыплъыну, ар къахуэмыгъэсрэ дэрэжэгъуэ   иным пэплъэу   цIыху    минхэр    дыгъуасэ къалащхьэ стадионым екIуалIэрт. НэщIикIыж хьид махуэшхуэм ар зэрытехуам куэдым лъапIэныгъэ ин халъагъуэрт.

Сыхьэтыр 15-м зы дакъикъи щIимыгъуу икIи мы¸эму “Спартакымрэ” Новосибирск къикIа “´каловец-1936”-мрэ я зэIущIэм щIидзащ. ЗэрыфщIэжщи, новосибирскдэсхэм ядэджэгуу ди щIалэхэм мыгъэрей зэхьэзэхуэр ирагъэжьащ. Аращи, къызэрыщIэкIамкIэ, “´каловец-1936”-р тхуэугъурлы хъуащ - абы и деж къыщыщIидзащ икIи щиухащ премьер-лигэм мы гъэм дызэрыхуэкIуа гъуэгуанэ насыпыфIэр.

Зи лъэ вакъэ изылъхьэ къэмынэу стадионым екIуэлIауэ къыпщыхъурт. Яхэтт абы кърихьэлIахэр  Iэгуауэ инкIэ зыIущIа, Къэбэрдей-Балъкъэрым и Президент Къанокъуэ Арсени, Правительствэм и УнафэщI Губин Геннадии, нэгъуэщI къулыкъущIэшхуэхэри.

ЗэIущIэм и мыхьэнэр зэрыиныр къалъытэри, абы и судьяуэ къагъэкIуат дунейпсо категорие зиIэ москвадэс Иванов Валентин. Абы нэхъ Iэзэ иджыпсту къэралым искъым икIи и къалэнхэм дыгъуасэ хъарзынэу пэлъэщащ.

ЯхъуэпсапIэм гъунэгъу дыдэ хуэхъуа “Спартакым” и футболистхэм лъэщу ирагъэжьащ, арщхьэкIэ занщIэу хьэщIэхэм я ерыщагъым жьэхэуащ. Абыхэм я дежкIэ мы зэIущIэм мыхьэнэ лъэпкъ имыIэми, я джэгукIэм къыпщигъэхъурт мыбы кърикIуэм я гъащIэр елъытауэ. “´каловец-1936”-м фIыуэ зихъумэж къудейтэкъым, атIэ и ебгъэрыкIуэныгъэхэми шынагъуэшхуэ къахьырт. ИкIи хэт ищIэнт джэгур зэриухынур, ди гъуащхьэтет ´ихрадзе Александр и Iэзагъэ лъагэр мыхъуатэмэ. Япэ сыхьэт ныкъуэм къриубыдэу абы налшыкдэсхэр топ къыхудагъэкIыным щэнейрэ къригъэлащ.

ЗэIущIэр зэрыхуейм хуэдэу къызэрыщIимыдзам “Спартакым” и тренер нэхъыщхьэ Красножан Юрэ зэхъуэкIыныгъэхэр абы хригъэлъхьащ: Эдисон и пIэкIэ Хьэбылэр губгъуэм къихьащ. Абы иужькIэщ ди щIалэхэм я Iуэхур щызэфIэувар икIи ебгъэрыкIуэныгъэхэр къыщызэпэщар. 37-нэ дакъикъэм налшыкдэсхэм бжыгъэр къызэIуахыным зы мащIэ дыдэщ иIэжар, арщхьэкIэ Сиукаевыр метрищкIэ фIэкIа гъуэм пэмыжыжьэу абы хуигъэзэфакъым.

Мы гъэм зэи апхуэдиз къыздэмыкIуа стадионым кърихьэлIахэм текIуэныгъэм трагъэ¸ыныхьырт. Ахэр “Спартакым” игъэщIэхъункIэ Iэмал иIэтэкъым икIи 60-нэ дакъикъэм Концедалов Роман зэуа штрафнойр гъуэм и къуапэ дыдэм дыхьащ, новосибирскдэсхэм я гъуащхьэтет цIэрыIуэ Левицкий Максим лъэмыIэсу. Стадионым исыр абы къызэщIиIэтащ: гурыIуэгъуэт а топ зы закъуэри премьер-лигэм дрикIуэн папщIэ дызэрырикъунур.

Джэгур Налшык и “Спартакым” и текIуэныгъэкIэ зэриухам щыхьэт техъуэу судьям и сринэр зэригъэфиям гуфIэгъуэу къишар псалъэкIэ пхуэмыIуэтэнщ. ЦIыхухэм IэплIэ зэхуащIырт, сабийм хуэдэу дэлъейхэрт. ИкIи зыми яхуэмыубыду джэгупIэ губгъуэм илъадэхэри ди футболистхэмрэ абыхэм я тренерхэмрэ драдзейуэ хуежьащ. Ари яфIэмащIэ хъури, абдежым адыгэ джэгу ин къыщызэIуахащ, цIыху минхэр кърихьэлIэу. КъэщIэжыгъуейщ апхуэдэ дэрэжэгъуэ Къэбэрдей-Балъкъэрым щыщыIар. ИужькIэ “Спартакым” и футболистхэр яIэтри, щIым намыгъэсу я зытIэщIыпIэм нэс яхьыжащ. АдэкIэ ди щIалэхэм ехъуэхъуну Къэбэрдей-Балъкъэрым и унафэщIхэр къащыпэплъэрт.

Дауи, тхыдэм хыхьэнущ дыгъуэпшыхь джэгуа щIалэ ахъырзэманхэр: ´ихрадзе, Заруцкий, Мостовой, Скворцов, Битокъу, Ов¸инников (Ксанаев, 90), Сиукаев (Къудей, 87), Мэшыкъуэ, Концедалов, Эдисон (Хьэбылэ, 30, Къуныжь, 60), Пилип¸ук сымэ. Сыт щыгъуи къихьэну хьэзырт Кращенкэ, Дья¸енкэ, Балэр. Жагъуэ зэрыхъущи, тхьэмахуэ и пэкIэ Химки фэбжь щигъуэтати, джэгум хэтыфакъым “Спартакым” и гъуащхьауэ нэхъ Iэзэ Порошиныр.

Аращи, япэ дивизионым    иджыри зы джэгугъуэ къэнэжа пэтми, налшыкдэсхэм зыри зэран къахуэхъужыфынукъым етIуанэ увыпIэр къахьу етIанэгъэ премьер-лигэм щыджэгуным. Тхьэм фIы куэд къытхудигъакIуэ!

Дыгъуэпшыхь ди газетыр традзэну хьэзыр щыхъум ирихьэлIэу япэ дивизионым щекIуэкI зэхьэзэхуэм хыхьэ языныкъуэ зэIущIэхэр иухащ. Абыхэм щыгъуазэ фыдощI: “СКА-Энергия” (Хабаровск) - “Сокол” (Саратов) - 2:0, “Лу¸-Энергия” (Владивосток) - “Волгарь-Газпром” (Астрахань) - 2:2, “Локомотив” (´ита) - “Химки” (Химки) - 0:1, “Петротрест” (Санкт-Петербург) - “Кубань” (Краснодар) - 0:2, “Динамо” (Брянск) - “Анжи” (Мэхъэ¸къалэ) – 2:0, “Орел” (Орел) - “Факел” (Воронеж) - 4:0, “Авангард” (Курск) - “Металлург” (Липецк) - 1:0.

НЭХЪЫФ1 ДЫДЭХЭМ ДАЗЭРЫХУЭК1УАР

ЯПЭ КЪЕКIУЭКIЫГЪУЭ

1. Гъатхэпэм и 27-м. “´каловец-1936” - “Спартак” - 0:0.

2. Гъатхэпэм и 30-м. “Металлург-Кузбасс” - “Спартак” - 0:3 (Къуныжь, Сиукаев, Мэшыкъуэ).

3. Мэлыжьыхьым и 6-м. “Спартак” - “Металлург” - 2:0 (Сиукаев, Балэ).

4. Мэлыжьыхьым и 9-м. “Спартак” - “Факел” - 2:0 (Порошин, Хьэбылэ).

5. Мэлыжьыхьым и 16-м. “Авангард” - “Спартак” - 0:1 (Порошин).

6. Мэлыжьыхьым и 19-м. “Орел” - “Спартак” - 2:2 (Порошин, Хьэбылэ).

7. Мэлыжьыхьым и 26-м. “Динамо” Мх - “Спартак” - 1:0.

8. Накъыгъэм и 6-м. “Спартак” - “Амур” - 2:0 (Балэ, Мостовой).

9. Накъыгъэм и 9-м. “Спартак” - “Локомотив” - 1:1 (Мэшыкъуэ).

10. Накъыгъэм и 16-м. “Динамо” Бр - “Спартак” - 0:0.

11. Накъыгъэм и 19-м. “Петротрест” - “Спартак” - 1:2 (Порошин, Заруцкий).

12. Накъыгъэм и 26-м. “Спартак” - “Лу¸-Энергия” - 0:0.

13. Накъыгъэм и 29-м. “Спартак” - “СКА-Энергия” - 1:0 (Ов¸инников).

14. Мэкъуауэгъуэм и 5-м. “Спартак” ´ - “Спартак” - 2:2 (Балэ, Мэшыкъуэ).

15. Мэкъуауэгъуэм и 8-м. “Урал” - “Спартак” - 1:1 (Порошин).

16. Мэкъуауэгъуэм и 15-м. “Спартак” - “Волгарь-Газпром” - 1:1 (Ов¸инников).

17. Мэкъуауэгъуэм и 18-м. “Спартак” - “Сокол” - 2:0 (Ксанаев, Заруцкий).

18. Мэкъуауэгъуэм и 26-м. “Анжи” - “Спартак” - 3:1 (Порошин).

19 Мэкъуауэгъуэм и 29-м. “Кубань” - “Спартак” - 2:0.

20. Бадзэуэгъуэм и 6-м. “Спартак” - “КамАЗ” - 2:1 (Порошин, Заруцкий).

21. Бадзэуэгъуэм и 9-м. “Спартак” - “Химки” - 5:2 (Мэшыкъуэ, Романови¸ (тIу), Порошин, Йованови¸ - и гъуэм).

ЕТIУАНЭ КЪЕКIУЭКIЫГЪУЭ

22. Бадзэуэгъуэм и 26-м. “Металлург” - “Спартак” - 1:1 (Хьэбылэ).

23. Бадзэуэгъуэм и 29-м. “Факел” - “Спартак” - 0:0.

24. ШыщхьэIум и 5-м. “Спартак” - “Авангард” - 3:0 (Заруцкий, Эдисон, Порошин).

25. ШыщхьэIум и 8-м. “Спартак” - “Орел” - 1:0 (Порошин).

26. ШыщхьэIум и 18-м. “Спартак” - “Динамо” Мх - 3:2 (Мэшыкъуэ, Порошин, Мостовой).

27. ШыщхьэIум и 25-м. “Амур” - “Спартак” - 2:3 (Мэшыкъуэ, Порошин, Къуныжь).

28. ШыщхьэIум и 28-м. “Локомотив” - “Спартак” - 1:0.

29. ФокIадэм и 4-м. “Спартак” - “Динамо” Бр - 1:0 (Эдисон).

30. ФокIадэм и 7-м. “Спартак” - “Петротрест” - 4:2 (Ов¸инников (тIу), Порошин, Концедалов).

31. ФокIадэм и 14-м. “Лу¸-Энергия” - “Спартак” - 2:0

32. ФокIадэм и 17-м. “СКА-Энергия” - “Спартак” - 1:2 (Мэшыкъуэ, Порошин).

33. ФокIадэм и 24-м. “Спартак” - “Спартак” ´. - 3:0 (Порошин (тIу), Мэшыкъуэ).

34. ФокIадэм и 27-м. “Спартак” - “Урал” - 2:0 (Порошин, Ов¸инников).

35. Жэпуэгъуэм и 4-м. “Волгарь-Газпром” - “Спартак” - 0:1 (Къуныжь).

36. Жэпуэгъуэм и 7-м. “Сокол” - “Спартак” - 2:3 (Мэшыкъуэ, Концедалов, Къуныжь).

37. Жэпуэгъуэм и 17-м. “Спартак” - “Кубань” - 3:0 (къызэрымыкIуам къыхэкIыу).

38. Жэпуэгъуэм и 20-м. “Спартак” - “Анжи” - 3:1 (Порошин, Эдисон, Ов¸инников).

39. Жэпуэгъуэм и 24-м. “КамАЗ” - “Спартак” - 0:1 (Ов¸инников).

40. Жэпуэгъуэм и 27-м. “Химки” - “Спартак” - 2:2 (Пили¸ук (тIу)).

41. ЩэкIуэгъуэм и 3-м. “Спартак” - “´каловец-1936” - 1:0 (Концедалов).

Нэхъ лъэщ дыдэу пенальти еуэ

Мэшыкъуэ Аслъэн ди командэм лъэ быдэкIэ къызэрыхыхьэрэ куэд щIакъы м. Ауэ илъэс зытIущым къриубыдэу абы и Iэзагъым хэпщIыкIыу хигъэхъуащ.

Командэм хэту джэгупIэ губгъуэм ит цIыху пщыкIузым ящыщу уэ пенальти уеуэну къыпхуагъэфэщыныр дзыхьышхуэщ. Апхуэдэр Iэзэ дыдэм къищынэмыщIауэ, къэмыдзыхэу икIи бэшэ¸у щытын хуейщ. Сыту жыпIэмэ, адрейхэми хуэдэу, хьэрхуэрэгъухэм уеныкъуэкъуу сыхьэт - сыхьэтрэ ныкъуэкIэ къэбжыхьами, метр 11-м и деж ущыбгъэдыхьэкIэ къаруущIэ зыхэплъхьэу, къыппэщыт гъуащ-хьэтетым уебзэджэкIыу топыр дэбгъэкIыну уи къалэнщ. Уеблэмэ, абы елъытагъэнущ джэгур зэриухынур. Гъуащхьэтетым абы къригъэгъазэмэ, ар лIыхъужьщ, ауэ уэ пхудэмыгъэкIамэ¼

Аслъэнщ ди командэм мы гъэм и “пенальтистыр”. ИкIи а къалэныр абы фIы дыдэу егъэзащIэ. Ар метр пщыкIу-зым и деж щыту 10 еуати, 9-р дигъэкIащ. Иджыпсту “Спартакым” хэткъым апхуэдэ зыхузэфIэкIа.

Мэшыкъуэм хигъэщIахэм ящыщщ “Металлург-Кузбассым”, “Локомотивым”, ´елябинск и “Спартакым” (тIэунейрэ), “Химким”, Мэхъэ¸къалэ и “Динамом”, “Амурым”, “СКА-Энергием”, “Соколым” я гъуащхьэтетхэр. Гуапэщ абыхэм я бжыгъэм премьер-лигэми щыпищэмэ.

Гъуащхьауэхэр

Япэ дивизионым щыджэгуу мы гъэм нэхърэ нэхъыбэрэ ди гъуащхьауэхэм я хьэрхуэрэгъухэм я гъуэр щыхагъэщIар 1997 гъэрщ - топ 74-рэ. Ауэ, шэ¸ хэлъкъым, мыгъэрейхэм я мыхьэнэр куэдкIэ зэрынэхъ иным.

Порошин Андрей - 18,

Мэшыкъуэ Аслъэн - 9,

Ов¸инников Сергей - 7,

Къуныжь Анзор - 4,

Заруцкий Александр - 4,

Балэ Рустам - 3,

Хьэбылэ Алим - 3,

Концедалов Андрей - 3,

Эдисон Пирес - 3,

Сиукаев Гамлет - 2,

Мостовой Руслан - 2,

Романови¸ Анатолий - 2,

Пилип¸ук Сергей - 2,

Ксанаев Марат - 1.

КъищынэмыщIауэ “Химким” и гъуащхьэхъумэ Йованови¸ и гъуэм дигъэкIыжащ.

Гъуащхьауэ 1эзэ

Порошин Андрей япэ дивизионым и гъуащхьауэ нэхъ Iэзэхэм яхэту мыгъэрей зэхьэзэхуэр иухащ. Ар сытым дежи псынщIэщ, IэкIуэлъакIуэщ, щхьэх зымыщIэщ. Андрей топыр къыщыIэрыхьам и деж “Спартакым” и хьэрхуэрэгъухэм ящIэ абы фIы лъэпкъ къазэрыхуимыхьынур. Абы къыхэкIыу Порошиныр Iэпхлъэпх ящIын мурадкIэ цIыху щхьэхуэ кърагъэбыдылIэ. АрщхьэкIэ, Москва и “Локомотивым” щагъэса, щхьэкIи лъакъуэкIи Iэзэ щIалэщIэм къыпэлъэщ куэд щыIэкъым. Щыхьэту урикъунщ зэи къэмыхъуауэ Налшык и “Спартакым” и футболистым топ 18 япэ дивизионым и хьэрхуэрэгъухэм зэращыхудигъэкIар.

Порошиныр иджыпсту щыщIэдзауэ премьер-лигэм и командэфI зыбжанэм ирагъэблагъэ. Зыхишэжыну къыщIэкIынущ ар зей “Локомотивым” (ди “Спартакым” бэджэнду къищтауэ аращ), ар хуабжьу гъуащхьауэ Iэзэ зэрыхуэныкъуэр къэплъытэмэ. Андрей тхэкIыжмэ, Къэбэрдей-Балъкъэрым футболым щыдихьэххэм ар хуабжьу я жагъуэ хъунущ. Шэ¸ хэлъкъым апхуэдэ гъуащхьауэр тренерхэм тыншу зэрамыхъуэжыфынури.

Ветеран

Къудей Леонид топ джэгун Нарткъалэ щыщIидзащ, иужькIэ Бахъсэн и “Автозап¸астым” хэтащ. Илъэс зыбжанэ хъуауэ Налшык и “Спартакым” и щIыхьыр ехъумэ икIи абы хэту нобэр къыздэсым зэIущIэ 230-рэ иригъэкIуэкIащ, командэм и капитану щытащ. Япэ дивизионым щыджэгуу апхуэдизрэ налшыкдэсхэм я щIыхьыр зыхъума футболист иджыпсту командэм нэгъуэщI хэткъым.

Псори зэхэту нэхъыбэрэ ирагъэкIуэкIа зэIущIэхэм я гугъу пщIымэ, Къудей Леонид яхэтщ “Спартакым” и футболист нэхъыфI тIощIым. АбыкIэ иджыпстурейхэм ящыщу къефIэкIыр Заруцкий Александр и закъуэщ - ар Къэбэрдей-Балъкъэрым и командэ нэхъыщхьэм и щIыхьыр ихъумэу етIуанэ лигэми илъэс зыбжанэкIэ щыджэгуащ.

ссылки

хъыбархэр

сурэт

къыдэкIыгъуэхэр

Copyright © 2005 Buch e-mail: [email-masked]